Gedenkdiens Vrydag vir De Coning gehou | Netwerk24
Deur Lynn Williams 11 Junie 2019 15:26
Jacques De Coning Foto: Argief
Jacques De Coning (52), die sanger en liedjieskrywer wat Sondagoggend in 'n motorongeluk dood is, se gedenkdiens word Vrydag in Port Elizabeth gehou.
De Coning is omstreeks 10:30 dood in 'n ongeluk op die pad tussen Alexandria en Boesmansrivier in die Oos-Kaap. Hy was alleen in die motor toe hy reg van voor teen 'n aankomende motor gebots het.
Dié gewilde sanger was veral bekend om sy vertolking van bekende FAK-liedjies.
Van sy grootste treffers was "Girl van die Klein Karoo" (2001) en "Grootvoël Paradys" (2006). Hy het verskeie eerbewyse ontvang vir sy bydrae tot Afrikaanse musiek.
De Coning se vrou, Lynn, het Dinsdag op haar Facebook-profiel die besonderhede van die gedenkdiens bekendgemaak.
Sy skryf die diens is Vrydag om 11:00 in die Father's House-kerk in Patersonweg, Noordeinde, Port Elizabeth.
Talle van haar volgelinge het hul medelye teenoor haar en die familie betuig.
Kanyisa Mikhanyie George skryf: "Mag jy en Joani (hul dogter) vrede vind. Julle is in my gebede. Baie liefde en soentjies."
Elize Lourens skryf: "Ons gedagtes en gebede is by jou. God sal jou en jou dogter deur hierdie hartseer dra. Gaan ons lekker kuier tydjies so baie mis."